 NA BRIAN OCHARO MWANAMKE amezuiliwa katika kituo cha polisi Mombasa, baada ya kukubali kosa la kumiliki ngozi ya chatu yenye thamani ya Sh100,000 kiharamu. Bi Mary Nzala Taura, 50, alipatikana na ngozi hiyo nyumbani kwake katika eneo la Half London lililoko Changamwe huku akidaiwa kuwa alikuwa katika harakati za kuitafutia soko. Bi Taura alifikishwa mbele ya Mahakama ya Mombasa mnamo Jumanne ambapo alishtakiwa kwa kumiliki viungo vya wanyamapori vyenye thamani kinyume cha sheria na kifungu cha 95 (d) cha Sheria ya Uhifadhi na Usimamizi wa Wanyamapori ya 2013. Mahakama ilisikia kwamba, mshukiwa alificha ngozi hiyo ya chatu kwenye mfuko wa plastiki uliokuwa ndani ya mfuko mwingine. Mshukiwa huyo alidaiwa kuhusika katika biashara hiyo haramu bila kibali kutoka kwa Mkurugenzi Mkuu wa Shirika la Huduma za Wanyamapori (KWS). Inadaiwa alifanya kosa hilo Septemba 4. Serikali inadai kuwa siku hiyo, Konstebo David Ngatia, kutoka kituo cha polisi cha Chaani alipokea taarifa kutoka kwa wananchi kwamba kulikuwa na mwanamke mmoja katika eneo la Half London ambaye alikuwa na ngozi ya chatu na alikuwa akitafuta mnunuzi. Polisi walipotembelea eneo la tukio, walionyeshwa mwanamke huyo ambaye alikuwa nje ya nyumba yake wakati huo. Maafisa hao walijitambulisha kwa mwanamke huyo kabla kumwomba aandamane nao ndani ya nyumba yake. Uchunguzi unaonyesha kuwa, baada ya upekuzi wa haraka, ngozi moja ya chatu ilipatikana ikiwa imefichwa kwenye mfuko wa plastiki. Polisi walimkamata mtuhumiwa huyo na kumpeleka katika kituo cha polisi cha Chaani ambako alihojiwa na kushindwa kutoa hati inayomruhusu kuhusika katika biashara ya nyara za wanyamapori. Wapelelezi walisema wakati wa kuhojiwa mwanamke huyo, alisema amekuwa na ngozi ya chatu kwa zaidi ya miaka 10. Kulingana na polisi, chatu huyo aliuawa na wakazi wa eneo hilo, lakini mwanamke huyo aliamua kuhifadhi ngozi yake. Bi Taura alikiri shtaka hilo alipofika mbele ya Hakimu Mkazi Mwandamizi wa Mombasa David Odhiambo. Kiongozi wa mashtaka Barbara Sombo aliiomba mahakama kuipa serikali muda zaidi wa kupeleka ngozi hiyo kwa mtaalamu kwa uchunguzi wa kisayansi kuthibitishwa kabla hatua zaidi kuchukuliwa dhidi ya mwanamke huyo. Alisema maelezo zaidi yatafichuliwa mahakamani pindi kielelezo hicho kitakapochambuliwa na kutambuliwa ipasavyo na mtaalam. Hakimu aliagiza mwanamke huyo arudishwe rumande kwa siku 20 akisubiri matokeo ya uchambuzi wa ngozi hiyo. Kesi hiyo itatajwa tena Septemba 25. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  